Uber vender tilbage til Danmark

Til næste år kan du igen bruge Uber app’en til at bestille en taxa i København. Den udskældte tjeneste forlod Danmark for syv år siden, men kommer nu tilbage. Denne gang dog i et samarbejde med taxatjenesten Drivr, der lover at både chauffører og biler opererer inden for lovens rammer.

“Drivr har inviteret Uber til Danmark med det klare formål, at de skal operere i fuld overensstemmelse med gældende lovgivning. Drivr har i mange år leveret taxaservice i Danmark, og vi fortsætter med at sikre, at alle vores tjenester er i tråd med de højeste standarder for sikkerhed og lovmæssig overholdelse,” skriver selskabet på hjemmesiden.

Her står der også, at app’en bliver operationel i Danmark i begyndelsen af 2025.

Uber forlod i raseri Danmark i april 2017 i kølvandet på en ny taxalov, der blandt andet krævede, at alle hyrevogne skulle have både taxametre og sædefølere monteret. Det ville selskabet ikke leve op til og kom med følgende afskedssalut:

“Med den nye politiske aftale om taxiloven ser vi ikke anden udvej end at lukke for kørsel i Danmark. Der er trukket krav om forældede tekniske løsninger ned over hovedet på chauffører, der tilbyder kørsel i deres egne biler”.

Men siden har selskabet ændret sig, fortæller de.

– Vi var i 2017 et selskab, der fokuserede på konfrontation og ikke samarbejde. Nu i 2024 er vi et selskab, der samarbejder med flere forskellige partnere rundt i hele verden, siger Maurits Schönfeld, der leder Ubers afdeling for det nordlige Europa, til Reuters.

Læs også: Toyota sætter 100 brinttaxier på vejene i København.

Uber vender tilbage til Danmark